 NA RICHARD MUNGUTI MTUMBUIZAJI Felix Orinda almaarufu DJ Evolve aliyepigwa risasi na kulemaa, amemwondolea lawama Mbunge wa Embakasi Mashariki Babu Owino alipoambia mahakama “sikumwona Owino akifyatua bastola ilipue risasi.” Akasema DJ Elvolve, “Sikumwona Owino akinipiga risasi. Sijui nani alinipiga risasi. Nilikuwa nazugumza tu kisha nikapoteza ufahamu. Nilijikuta ndani ya ambulensi nikipelekwa hospitalini.” Akitoa ushahidi akiwa amelala kitandani katika makazi aliyonunuliwa na Owino, DJ Evolve alimweleza hakimu mwandamizi Bernard Ochoi “sijui kilichoendelea.” “Nilikuwa ninawapa burudani wateja katika B-Club kilichoko eneo la Kilimani usiku wa Januari 16/17, 2020 nilipojikuta ghafla kwenye janga hili,” akasema. Aliambia hakimu wakati Owino aliingia katika kilabu hicho mwendo wa saa tano usiku akiandamana na mlinzi wake Edwin Gede, alimsalimia kisha wakaongea kwa muda. DJ Evolve alisema hakuona Owino akichomoa bastola na kumpiga risasi. DJ huyo alitoa ushahidi huo kwa njia ya mtandao kutoka makazi yake. Wiki iliyopita, Owino alieleza mahakama ndiye alimnunulia DJ Evolve nyumba ya Sh17 milioni na ameweka mipango amsafirishe hadi India kwa matibabu maalum. Akihojiwa na wakili Duncan Okatch, DJ Elvolve alisema: “Sikushurutishwa wala kutishwa kutoa ushahidi huu kumtetea Owino.” Alipotoa ushahidi kujitetea, Owino alieleza mahakama amekubaliana na DJ Elvolve amsaidie kupata matibabu na kufikia sasa alisema ametumia zaidi ya Sh58 milioni kugharimia mahitaji yake. Mashahidi wengine Edwin Gede (mlinzi wa Owino) na Charles Ochieng Otieno, mlinzi katika B-Club walieleza Ochoi kwamba, “Owino hakuingia ndani ya Club akiwa na bastola.” Gede alieleza mahakama aliandamana na Owino alipopeleka bastola kuhifadhiwa katika sefu ya kilabu hicho. Bastola hiyo ilihifadhiwa na Bw Otieno. Otieno alieleza mahakama alimrudishia Owino bastola hiyo saa moja asubuhi (Januari 17, 2023) akimpeleka DJ Evolve hospitalini. Owino amekana alitumia bastola yake vibaya akisema “haikuwa inafyatua risasi kwa vile ilikwama katika eneo la Ngong alipokuwa akijifundisha kutumia bastola.” Mtaalam wa silaha alisema bastola ya Owino haingefyatua risasi alipoikagua. Kesi inaendelea. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  